[pic] | KOMISIJA EVROPSKIH SKUPNOSTI |

Bruselj, 09.08.2006

COM(2006) 448 konč.

2006/0151 (CNS)

Predlog

UREDBA SVETA

o razveljavitvi Uredbe (ES) št. 2040/2000 o proračunski disciplini

(predložila Komisija)

OBRAZLOŽITVENI MEMORANDUM

Medinstitucionalni sporazum o proračunski disciplini in dobrem finančnem poslovodenju[1], sprejet 17. maja 2006, določa večletni finančni okvir Evropske unije za obdobje 2007–2013. Določbe iz Uredbe Sveta št. 2040/2000 o proračunski disciplini so postale nepotrebne in včasih niso v skladu z določbami Medinstitucionalnega sporazuma.

Določbe o kmetijstvu

Izkušnje s finančno perspektivo 2000–2006 so pokazale, da kmetijska smernica, predvidena v Uredbi Sveta št. 2040/2000 o proračunski disciplini, ni več potrebna, saj so kmetijski odhodki že omejeni z zgornjimi mejami odhodkov, dogovorjenimi za obdobje do leta 2013. Ostale določbe glede proračunske discipline v zvezi s kmetijstvom je povzela in okrepila Uredba Sveta št. 1290/2005 o financiranju skupne kmetijske politike[2] (členi 18–20).

Določbe o rezervah

Rezervo za jamstva za posojila je za obdobje 2007–2013 nadomestila proračunska vrstica v okviru razdelka 4 „EU kot globalni partner“. Komisija je poleg tega predlagala nov mehanizem, ki bo temeljil na novi pravni podlagi[3] in bo namenjen oblikovanju rezervacij Jamstvenega sklada za zunanje ukrepe. Novi mehanizem temelji na naknadnem oblikovanju rezervacij, ki je povezano z neporavnanim zneskom posojil in zavarovanih posojil. To omogoča redno financiranje iz običajne proračunske postavke, razvrščene kot obvezni odhodki, in zato začasna rezerva ni več potrebna.

Rezerva za nujno pomoč tretjim državam je zdaj omenjena v finančni uredbi, ki se uporablja za splošni proračun Evropskih skupnosti[4]; znesek te rezerve in pogoji za njeno uporabo so določeni v novem Medinstitucionalnem sporazumu o proračunski disciplini in dobrem finančnem poslovodenju.

Poleg tega se bodo glede na predlagani novi mehanizem oblikovanja rezervacij Jamstvenega sklada in pravila za uporabo rezerve za nujno pomoč, določena v zgoraj omenjenem Medinstitucionalnem sporazumu, s tem povezani odhodki financirali iz lastnih sredstev tako kot vsi ostali odhodki, vključeni v proračun, in zato posebne določbe niso več potrebne.

Zato Komisija meni, da je treba Uredbo Sveta št. 2040/2000 o proračunski disciplini razveljaviti.

2006/0151 (CNS)

Predlog

UREDBA SVETA

o razveljavitvi Uredbe (ES) št. 2040/2000 o proračunski disciplini

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti ter zlasti členov 37, 279 in 308 Pogodbe,

ob upoštevanju predloga Komisije[5],

ob upoštevanju mnenja Evropskega parlamenta[6],

ob upoštevanju mnenja Računskega sodišča[7],

ob upoštevanju naslednjega:

1. Uredba Sveta (ES) št. 2040/2000 z dne 26. septembra 2000 o proračunski disciplini[8] določa pravila za zagotavljanje ustreznega upravljanja odhodkov Skupnosti, in sicer tistih v zvezi z jamstvenim skladom EKUJS in tistih v zvezi z rezervami za zunanje ukrepe, v skladu z načeli dobrega finančnega poslovodenja, dogovorjenimi v Medinstitucionalnem sporazumu z dne 6. maja 1999 med Evropskim parlamentom, Svetom in Komisijo o proračunski disciplini in izboljšanju proračunskega postopka[9].

2. Kar zadeva del I Uredbe (ES) št. 2040/2000 v zvezi s kmetijskimi odhodki, zgornje meje, določene v večletnem finančnem okviru za obdobje 2007–2013 iz Priloge I k novemu Medinstitucionalnemu sporazumu z dne 17. maja 2006 o proračunski disciplini in dobrem finančnem poslovodenju[10], izključujejo potrebo po ohranjanju kmetijske smernice iz Uredbe.

3. Ostale določbe glede proračunske discipline v zvezi s kmetijstvom iz dela I Uredbe (ES) št. 2040/2000 so nadomestili členi 18–20 Uredbe Sveta (ES) št. 1290/2005 z dne 21. junija 2005 o financiranju skupne kmetijske politike[11].

4. Kar zadeva del II Uredbe (ES) št. 2040/2000 v zvezi z rezervami za zunanje ukrepe, posebne določbe in ukrepi, ki pomenijo izjemo v okviru sistema virov lastnih sredstev, niso več potrebni za financiranje Jamstvenega sklada in rezerve za nujno pomoč. Rezervo za jamstva za posojila je za obdobje 2007–2013 nadomestila proračunska vrstica v okviru razdelka 4 „EU kot globalni partner“; glavna načela glede rezerve za nujno pomoč so določena v Uredbi Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti[12], znesek te rezerve in pogoji za njeno uporabo pa so določeni v Medinstitucionalnem sporazumu z dne 17. maja 2006 o proračunski disciplini in dobrem finančnem poslovodenju[13]. Ker interesi tretjih oseb niso neposredno vpleteni, tega sporazuma ni treba vključiti v uredbo.

5. Torej so vse določbe iz Uredbe (ES) št. 2040/2000 zastarale.

6. Uredbo Sveta (ES) št. 2040/2000 je zato treba razveljaviti –

SPREJEL NASLEDNJO UREDBO:

Člen 1

Uredba Sveta (ES) št. 2040/2000 se razveljavi z učinkom od 1. januarja 2007.

Člen 2

Ta uredba začne veljati na dan objave v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju, […]

Za Svet

Predsednik

[pic][pic][pic][pic][pic][pic]

[1] UL C 139, 14.6.2006, str. 1.

[2] UL L 209, 11.8.2005, str. 1.

[3] COM(2005) 130 konč. z dne 5. aprila 2005.

[4] UL L 248, 16.9.2002, str. 1.

[5] UL C, str. .

[6] UL C, str. .

[7] UL C, str. .

[8] UL L 244, 29.9.2000, str. 27.

[9] UL C 172, 18.6.1999, str. 1.

[10] UL C 139, 14.6.2006, str. 1.

[11] UL L 209, 11.8.2005, str. 1. Kakor je bila spremenjena z Uredbo (ES) št. 320/2006 (UL L 58, 28.2.2006, str. 42).

[12] UL L 248, 16.9.2002, str. 1. Uredba, kakor je bila nazadnje spremenjena z [...].

[13] UL C 139, 14.6.2006, str. 1.